ใช้บล็อกเชนโอนเงิน
ไทยพาณิชย์ขอเป็นรายแรก ลงทุนกับริพเพิลพัฒนาระบบ
17 ก.ย. 2559

ไทยพาณิชย์ขอเป็นรายแรก ลงทุนกับริพเพิลพัฒนาระบบ
โพสต์ทูเดย์ - ไทยพาณิชย์ ร่วมลงทุนกับบริษัทโซลูชั่นโลก เล็งใช้บล็อกเชนโอนเงินระหว่างประเทศรายแรกในไทย  
นายธนา เธียรอัจฉริยะ ประธานกรรมการบริหาร บริษัท ดิจิทัล เวนเจอร์ส เปิดเผยว่า ธนาคารไทยพาณิชย์โดยบริษัท ดิจิทัล เวนเจอร์ส ประกาศแผนการลงทุนในริพเพิล (Ripple) บริษัทผู้ให้บริการโซลูชั่นด้านการชำระเงินชั้นนำของโลกจากสหรัฐ และจะเป็นสถาบันการเงินไทยแห่งแรกที่ลงทุน ศึกษาและทดลอง เทคโนโลยีทางการเงิน (FinTech) บนบล็อกเชน (Blockchain) เพื่อพัฒนาและสร้างเสถียรภาพในการโอนเงินข้ามประเทศผ่านระบบออนไลน์ที่สะดวก รวดเร็ว ลดระยะเวลาดำเนินการ ลดค่าใช้จ่าย และปลอดภัยในโลกการเงินแห่งยุคดิจิทัล
ทั้งนี้ เทคโนโลยีบล็อกเชนเป็นฟินเทคที่กำลังถูกจับตามองอย่างมากในแวดวงการเงินและธุรกรรมออนไลน์ของโลก โดยธนาคารไทยพาณิชย์ได้เป็นส่วนหนึ่งของการลงทุนในรอบ Series B ของริพเพิล ที่มีการระดมทุนรวม 55 ล้านเหรียญสหรัฐ (ประมาณ 1,900 ล้านบาท) ในเดือน ส.ค.ที่ผ่านมา โดยผู้ร่วมลงทุนสำคัญรายอื่นๆ เช่น Accenture, Addreessen Horowitz, Google Ventures เป็นต้น
สำหรับริพเพิล ปัจจุบันมีเครือข่ายธุรกรรมการเงินเชื่อมโยงกับธนาคารชั้นนำของโลก อาทิ ธนาคารแสตนดาร์ดชาร์เตอร์ด ธนาคารรอยัลแบงก์ของแคนาดา ธนาคารเวสต์แพค ธนาคาร เนชั่นแนลออสเตรเลียแบงก์ ธนาคารมิซูโฮ ไฟแนนซ์ กรุ๊ป ของญี่ปุ่น ธนาคารบีเอ็มโอ ไฟแนนเชียล กรุ๊ป เป็นต้น ที่ต่างนำบล็อกเชนมาพัฒนาบริการการโอนเงินระหว่างประเทศด้วยเช่นกัน
“เมื่อเครือข่ายภายใต้เทคโนโลยีบล็อกเชนนี้มีความพร้อมและได้รับอนุมัติจากหน่วยงานกำกับดูแล ในอนาคตมีความเป็นไปได้ที่จะนำองค์ความรู้ดังกล่าวมาปรับใช้งาน เพื่อยกระดับคุณภาพการให้บริการโอนเงินข้ามประเทศของไทยพาณิชย์” นายธนา กล่าว